Rusia consideră că natalitatea Republicii Moldova ar fi afectată de exercițiile militare avute în comun cu România și SUA.
Purtătorul de cuvânt al MAE rus, Maria Zaharova, a acordat și de această dată, în cadrul briefingului săptămânal, o „atenție deosebită” situației din Republica Moldova.
Ea a catalogat Republica Moldova ca fiind „încă un stat” în care occidentalii își „desfășoară experimentele monstruoase” sub umbrela unor „valori occidentale”.
Astfel, printre tradiționalele acuzații nefondate la adresa autorităților de la Chișinău și a partenerilor occidentali, reprezentanta diplomației ruse s-a arătat preocupată și de scăderea natalității din Republica Moldova.
„Acesta este rezultatul politicii Maiei Sandu. Militarizarea țării și procesul de atragere către NATO capătă amploare. În 2024, țara a găzduit 17 exerciții militare cu participarea inclusiv a personalului militar american sau român. Înțeleg de ce scade natalitatea în Moldova. Dacă există 17 exerciții militare cu participarea militarilor americani și români, atunci bărbații moldoveni pur și simplu nu au timp să facă urmași. Toți „se integrează” în NATO”, a spus Zaharova.
În același context, ea s-a arătat deranjată de faptul că miniștrii Apărării de la București și Chișinău au semnat recent cel de-al doilea Protocol de amendare a Acordului între Guvernul Republicii Moldova și Guvernul României privind cooperarea în domeniul militar, încheiat la 20 aprilie 2012.
Reprezentanta diplomației ruse consideră acest document drept încă un pas „care vizează subordonarea forțelor armate moldovenești structurilor euro-atlantice și o lovitură gravă pentru suveranitatea și neutralitatea Republicii Moldova”.
Menționăm că natalitatea în Republica Moldova este în scădere de trei decenii, principalul motiv fiind migrația, susțin experții.